মস্কো স্টেট বিশ্ববিদ্যালয় (সংক্ষেপে এমএসইউ নামে পরিচিত) বা মস্কো রাষ্ট্রীয় বিশ্ববিদ্যালয় রাশিয়ার মস্কোতে অবস্থিত একটি সহশিক্ষামূলক ও সরকারি গবেষণা বিশ্ববিদ্যালয়। ১৭৫৫ সালের ২৩ জানুয়ারি (পুরনো রীতিতে ১২ জানুয়ারি) মিখাইল লমনসভ এটি প্রতিষ্ঠা করেন। সোভিয়েত আমলে ১৯৪০ সালে লমনসভের নামানুসারে এমএসইউর নামকরণ করা হয়েছিল লমনসভ বিশ্ববিদ্যালয়। বর্তমানে এর রেক্টর হলে ভিক্তর সাদভ্‌নিচিয়ে।  মস্কো স্টেটে অনেক উল্লেখযোগ্য ব্যক্তি অধ্যয়ন করেছেন, তন্মধ্যে রয়েছেন সোভিয়েত ইউনিয়ন ও অন্যান্য সরকারের বিভিন্ন নেতা এবং রুশ গোঁড়াবাদী যাজকবৃন্দ। এটি সাবেক সোভিয়েত ইউনিয়নের সবচেয়ে সম্মানজনক বিশ্ববিদ্যালয় হিসেবে স্বীকৃত এবং খুবই প্রতিযোগিতাপূর্ণ। ২০১৯ সাল পর্যন্ত এই বিশ্ববিদ্যালয়ের সাথে যোগসূত্র রয়েছে এমন ১৩ জন নোবেল বিজয়ী, ৬ জন ফিল্ড মেডেল বিজয়ী এবং ১ জন টুরিং পুরস্কার বিজয়ী রয়েছেন। ২০১৯ সালের কিউএস বিশ্ববিদ্যালয় র‍্যাঙ্কিং অনুসারে এটি সর্বোচ্চ র‍্যাঙ্কিং-প্রাপ্ত রুশ শিক্ষা প্রতিষ্ঠান, এবং নেচার ইনডেক্স অনুসারে এটি গবেষণার ফলাফলের ভিত্তিতে সর্বোচ্চ র‍্যাঙ্কিং-প্রাপ্ত রুশ বিশ্ববিদ্যালয়।  ইতিহাস ইম্পেরিয়াল মস্কো বিশ্ববিদ্যালয় ইভান শুভালভ ও মিখাইল লমনসভ মস্কোতে একটি বিশ্ববিদ্যালয় স্থাপনের ধারণা প্রদান করেন এবং রুশ সম্রাজ্ঞী এলিজাবেথ ১৭৫৫ সালের ২৩শে জানুয়ারি (পুরনো রীতিতে ১২ই জানুয়ারি) একটি বিশ্ববিদ্যালয় স্থাপনের ডিক্রি দেন। ১৭৫৫ সালের ৭ই মে (পুরনো রীতিতে ২৬শে এপ্রিল) প্রথম পাঠদান শুরু হয়। রুশরা এখনো ২৫শে জানুয়ারিকে শিক্ষার্থী দিবস হিসেবে উদ্‌যাপন করে (বিশ্ববিদ্যালয়টির প্রতিষ্ঠা প্রথাগতভাবে সন্ত তাতিয়ানার জন্মোৎসবের সাথে সম্পৃক্ত, যা জুলীয় বর্ষপঞ্জি অনুসারে রুশ গোঁড়াবাদী গির্জা ১২ই জানুয়ারি পালন করে, যা বিংশ-একবিংশ শতাব্দীতে গ্রেগরীয় বর্ষপঞ্জিতে ২৫শে জানুয়ারি)।  মস্কো স্টেট বিশ্ববিদ্যালয় ১৯১৭ সালের অক্টোবর বিপ্লবের পর প্রতিষ্ঠানটি প্রলেতারিয়েত ও কৃষক সম্প্রদায়ের শিক্ষার্থীদেরও ভর্তি করতে শুরু করে। ১৯১৯ সালে বিশ্ববিদ্যালয়টি টিউশন ফি বাতিল করে এবং কর্মজীবী শ্রেণির শিক্ষার্থীদের জন্য প্রিপারেটরি ব্যবস্থা চালু করে।  ১৯৯১ সালের পর নয়টি নতুন অনুষদ চালু করা হয়। পরের বছর বিশ্ববিদ্যালয়টি শিক্ষা মন্ত্রণালয়কে পাশ কাটিয়ে রাষ্ট্রীয় বাজেট থেকে অর্থায়ন লাভ করে এবং এর ফলে আরও স্বাধীনতা লাভ করে।  অনুষদসমূহ ২০০৯ সালের সেপ্টেম্বর মোতাবেক, এই বিশ্ববিদ্যালয়ে ৩৯টি অনুষদ ও ১৫টি গবেষণা কেন্দ্র রয়েছে। বিশ্ববিদ্যালয়টি দাপ্তরিক ওয়েবসাইট অনুসারে নিচে অনুষদসমূহের পূর্ণ তালিকা দেওয়া হল:  মেকানিক্স ও গণিত অনুষদ  কম্পিউটেশনাল ম্যাথমেটিক্স ও সিবারনেটিক্স অনুষদ  পদার্থবিজ্ঞান অনুষদ  রসায়ন অনুষদ  বস্তুবিজ্ঞান অনুষদ  জীববিজ্ঞান অনুষদ  জীবপ্রকৌশল ও জৈবতথ্য অনুষদ  মৃত্তিকাবিজ্ঞান অনুষদ  ভূতত্ত্ব অনুষদ  ভূগোল অনুষদ  মৌলিক চিকিৎসা অনুষদ  ইতিহাস অনুষদ  ধর্মতত্ত্ব অনুষদ  দর্শন অনুষদ  অর্থনীতি অনুষদ  আইন অনুষদ  সাংবাদিকতা অনুষদ  মনোবিজ্ঞান অনুষদ  ইনস্টিটিউট অব এশিয়ান অ্যান্ড আফ্রিকান কান্ট্রিজ  সমাজবিজ্ঞান অনুষদ  বিদেশি ভাষা ও অঞ্চল অধ্যয়ন অনুষদ  লোক প্রশাসন অনুষদ  বিশ্ব রাজনীতি অনুষদ  রাষ্ট্রবিজ্ঞান অনুষদ  চারু ও কারুকলা অনুষদ  বিশ্ব অধ্যয়ন অনুষদ  শিক্ষা অনুষদ  গ্র্যাজুয়েট স্কুল অব বিজনেস অ্যাডমিনিস্ট্রেশন  পদার্থবিজ্ঞান ও রসায়ন অনুষদ  হাইয়ার স্কুল অব ট্রান্সলেশন অ্যান্ড ইন্টারপ্রিটেশন  হাইয়ার স্কুল অব পাবলিক অ্যাডমিনিস্ট্রেশন  হাইয়ার স্কুল অব পাবলিক অডিট  হাইয়ার স্কুল অব অ্যাডমিনিস্ট্রেশন অ্যান্ড ইনোভেশন্স  হাইয়ার স্কুল অব কনটেম্পরারি সোশ্যাল সায়েন্সেস  হাইয়ার স্কুল অব টেলিভিশন  অধিক শিক্ষা অনুষদ  সামরিক প্রশিক্ষণ অনুষদ  যোগাযোগ ব্যবস্থা  মেট্রো: ১ বিশ্ববিদ্যালয় স্টেশন, ৮ লমনসভ্‌স্কি প্রসপেক্ত  বাস: ১, ৪৭, ৫৭, ৫৮, ৬৭, ৬৭к, ১০৩, ১১১, ১১৩, ১১৯, ১৩০, ১৮৭, ২৬০, ৬৬১, ৭১৫, ৯০২  ট্রলিবাস: ৪, ৭, ২৮, ৩৪, ৩৪к, ৪৯  ট্রাম: ১৪, ২৬, ৩৯  তথ্যসূত্র  বহিঃসংযোগ   Moscow State University (ইংরেজি ভাষায়)    বিষয়শ্রেণী:মস্কোতে পর্যটন আকর্ষণ বিষয়শ্রেণী:রাশিয়ায় সরকারি বিশ্ববিদ্যালয় ও কলেজ বিষয়শ্রেণী:১৮শ শতাব্দীতে প্রতিষ্ঠিত বিশ্ববিদ্যালয় ও কলেজ